מתקפת הטרור על ניר יצחק

מתקפת הטרור על ניר יצחק בוצעה על ידי ארגון הטרור חמאס בבוקר 7 באוקטובר 2023, בקיבוץ ניר יצחק הסמוך לדרום רצועת עזה, כחלק מטבח שבעה באוקטובר. במתקפת הטרור נהרגו 6 מחברי כיתת הכוננות, וחבר קיבוץ אחד נרצח. 5 נחטפו לעזה בחיים ו-3 מגופות ההרוגים נחטפו. החטופים שנחטפו בחיים הם תושבת הקיבוץ יחד עם 4 בני משפחה שהתארחו אצלה.

 רקע 

ערב המתקפה פעל בגזרת ניר יצחק גדס"ר נח"ל, כאשר אחת מפלוגותיו הוגדרה כפלוגת עתודה והוצבה במחנה אמיתי סמוך לכרם שלום, כתוספת לכוחות השגרה. תחת הגדוד פעלו טנקים מגדוד 77.

 מתקפת הטרור והחטיפה 

 שלב א': לחימת כוחות צה"ל במרחב הקיבוץ (06:29–06:50) 
בשעה 06:29 הופעלו התרעות "צבע אדום" בעוטף עזה. בשעה 06:31, לאחר התרעות "צבע אדום", החלו מאות מחבלי חמאס חמושים לעבור את הגדר לכיוון הקיבוץ. כיתת הכוננות התארגנה ללחימה, ומפקד פלוגת סופה סרן  הורה לכוחות להגן על המרחב.

בשעה 06:39 סרן רועי צ'אפל פקד בקשר על צוות טנק 4 בפיקוד סג"ם ע' אשר לחם תחת פיקוד פלוגת סופה:4 כאן קודקוד, קבל יש לנו חדירה של חמושים ב-199, 221, 216 ו-227. מה שאתה מזהה אתה רשאי, אנחנו באירוע מורכב בכלל ה-ג'. כלל ה-ג'. אתה מושא ההתקפה, לא אף אחד אחר.טנק צוות 4 התמקם בעמדה שולטת, והחל לתקוף את מאות המחבלים שנעו לכיוון ניר יצחק, סופה וחולית. צוות הטנק ירה 35 פגזים ופגע במעל 100 מחבלים בהם בטנדרים ואופנועים, עד שאזלה תחמושתו והטנק נפגע.

 שלב ב': לחימת כיתת הכוננות בקיבוץ (06:52–09:56) 
בשעה 06:50 התמקמה כיתת הכוננות של ניר יצחק בעמדות הגנה היקפיות, בעוד מחנה סופה הסמוך נמצא תחת מתקפת מחבלים, עם כמחצית מחייליו נצורים בחדר האוכל. בשעה 07:33 חדרו שבעה מחבלים חמושים בטילי כתף, רימונים ונשק קל, רכובים על טנדרים ואופנועים, והציתו שרפה ליד המפעל בכניסה לקיבוץ. חבר כיתת הכוננות נהרג בלחימה למניעת חדירתם. עד 07:45 עזבו המחבלים, ובין 07:45 ל-09:06 שיפרה הכוננות את היערכותה.

בשעה 09:06 הגיעו כ-25 מחבלים לשער הראשי. שני חברי כוננות נלחמו בגבורה למעלה מ-20 דקות תחת ירי ורימוני רסס, נפצעו אך המשיכו להילחם עד שנפלו. שני חברים נוספים והרבש"ץ ניהלו קרב ממושך, אך נפלו לאחר שהוקפו. שאר חברי כיתת הכוננות נסוגו לשכונת המגורים להגן על התושבים ולהזעיק תגבורת. בין 09:56 ל-10:05 לא נצפו מחבלים בקיבוץ.

 שלב ג': פריצת המחבלים לבתי הקיבוץ (10:05–13:28) 
בשעות הבוקר המאוחרות ותחילת הצהריים, המחבלים זרעו הרס רב ובזזו ציוד מהבתים אליהם פרצו, אך לא הצליחו לחדור לממ"דים מלבד בשני בתים. לאחר שהמחבלים עזבו את המקום עם כל מי שהצליחו לחטוף, הגיעו לניר יצחק הבוזזים שהרסו ובזזו. תושבי הקיבוץ היו סגורים בממ"דים במשך למעלה מ-14 שעות, ללא גישה למים, מזון ושירותים, כאשר בזמן הזה מחבלים ירו ללא הפסקה, בתוך הבתים ומחוצה להם. רכבים של מספר משפחות נגנבו וכפי הנראה שימשו להעברת החטופים לרצועת עזה. עד השעה 13:28 עזבו כל המחבלים את הקיבוץ.

 שלב ד': הגעת כוחות צה"ל לקיבוץ (13:30–20:00) 
למרות שליחת תגבורות, לא הגיעו כוחות צה"ל לקיבוץ ניר יצחק עד השעה 13:30, לאחר נסיגת מחבלי חמאס. קרבות כבדים במוצב סופה ובגזרות סמוכות, לצד נפילת הרבש"ץ ופגיעה במערך הפיקוד הגזרתי, עיכבו את התגובה וגרמו לחוסר בהירות לגבי מצב הקיבוץ, אף שדווח על התקפה.

משעה 13:30 הגיעו כוחות מבית הספר ללוחמה בטרור, צוות ערבה מלוט"ר אילת וכוח מיחידת דובדבן, שחברו לכיתת הכוננות וסרקו את הקיבוץ ללא מפגש עם מחבלים. במקביל, טנק צוות 4 ששב חזרה מקרב מוצב סופה, המשיך בלחימה וחיסל מחבלים בשדות הסמוכים. בשעה 20:00 פונו תושבי הקיבוץ למבני ציבור במרכז הקיבוץ לאחר סריקות צה"ל.

 תוצאות מתקפת הטרור 
בקרבות בקיבוץ נהרגו 6 מחברי כיתת הכוננות (בהם רבש"ץ הקיבוץ ירון שחר), וחבר קיבוץ אחד נרצח. גופותיהם של 2 חברים מכיתת הכוננות, טל חיימי ואורן גולדין, וכן גופתו של ליאור רודאיף שנרצח נחטפו לעזה. ב-24 ביולי 2024 הושבה גופתו של אורן גולדין.

חמישה בני משפחה נחטפו לעזה: חטופה אחת, בת הקיבוץ, קלרה מרמן בת ה-64, וארבעה אורחים ואורחות ששהו אצלה, גבריאלה ליימברג, בת 59 מירושלים, ובתה מיאה בת ה-17, פרננדו מרמן, בן 60, אחיהן של קלרה וגבריאלה, ולואיס הר, בן 70, בעלה של גבריאלה.

שלוש מבנות המשפחה שוחררו ב-28 בנובמבר, אחרי מעל חודש וחצי, במסגרת עסקת שחרור החטופים ישראל–חמאס. 

במבצע יד זהב ב-12 בפברואר 2024 הימ"מ והשב"כ חילצו ממבנה ברפיח את שני בני המשפחה הנותרים, לואיס הר ופרננדו מרמן.

ב-8 בנובמבר 2025, במסגרת הסכם בין חמאס לישראל מאוקטובר 2025 הושבה גופתו של ליאור רודאיף.

 חברי קיבוץ שנהרגו מחוץ לקיבוץ 
אופיר מלמן, נהרג בקרב על מוצב סופה.

אלה חמוי (שהגיעה לקיבוץ עם אמה מגבעת שמואל, בהיותה בכיתה ג'), נרצחה במסיבת הנובה. היא נורתה על ידי המחבלים ונפצעה אנושות, ונפטרה לאחר חודש בבית החולים איכילוב בתל אביב.

 לאחר המתקפה 
לאחר המתקפה, פונו תושבי הקיבוץ למלון קיסר שבאילת. תושבי הקיבוץ שהו במלון קיסר במשך כחודשיים עד למעבר למלון יו ספלאש רזורט שבקיבוץ אילות בדצמבר 2023.

בין החטופות ששוחררו הייתה מיאה ליימברג בת ה-17. בעת שנחטפה היא לקחה איתה את כלבת השיצו שלה מתחת לפיג'מה, כי האמינה שלא תשרוד לבדה, והמחבלים הבחינו בכלבה רק כשהיו בעזה. ליימברג שמרה אותה איתה בכל תקופת השבי בחדר בדירת משפחה ששם הוחזקה, וביום השחרור יצאה ממכונית החמאס מוקפת מחבלים כשהכלבה בזרועותיה.

 החטופים מניר יצחק 
+שם פרטישם משפחהגיל בעת החטיפהמיןמקום מגוריםמקום חטיפהמצבתאריך פטירהתאריך שחרור/חילוץ הגופההערותמיאהליימברג17נקבהירושליםניר יצחקשוחררה בעסקה28 בנובמבר 2023במסגרת הפעימה החמישית של עסקת נובמברגבריאלהליימברג59נקבהירושליםניר יצחקשוחררה בעסקה28 בנובמבר 2023במסגרת הפעימה החמישית של עסקת נובמברקלרהמרמן63נקבהניר יצחקניר יצחקשוחררה בעסקה28 בנובמבר 2023במסגרת הפעימה החמישית של עסקת נובמברלואיס נורברטוהר70זכראוריםניר יצחקשוחרר במבצע12 בפברואר 2024שוחרר במבצע יד זהבפרננדומרמן60זכרכפר סבאניר יצחקשוחרר במבצע12 בפברואר 2024שוחרר במבצע יד זהבאורןגולדין33זכרניר יצחקניר יצחקנהרג (גופתו הושבה לישראל)7 באוקטובר 202324 ביולי 2024לוחם בכיתת כוננותטלחיימי42זכרניר יצחקניר יצחקנהרג (גופתו הושבה לישראל)7 באוקטובר 202320 באוקטובר 2025סגן הרבש"ץ, לוחם בכיתת כוננותליאוררודאיף61זכרניר יצחקניר יצחקנהרג (גופתו
הושבה
לישראל)7 באוקטובר 20237 בנובמבר
2025נרצח כשיצא מביתו

תחקיר צה"ל

ב-25 באפריל 2025 הוצג תחקיר צה"ל אודות מתקפת הטרור על ניר יצחק. צוות התחקיר הצביע על כשלים משמעותיים לצד פעולות שהפחיתו את היקף הנזק. להלן מסקנות התחקיר:

 כשל בהגנה: צה"ל לא הצליח להגן ביעילות על קיבוץ ניר יצחק ותושביו עקב היעדר היערכות למתקפה נרחבת של אלפי מחבלים בעשרות מוקדים בו-זמנית.
 נחיתות כוחות: ריבוי אירועי לחימה ונחיתות מספרית של כוחות צה"ל הקשו על הגעת תגבורות לקיבוץ, לצד פגיעה בשרשרת הפיקוד והשליטה מרמת הפלוגה עד החטיבה.
 עיכוב תגבורות: היתקלויות עם מחבלים בצירים ובצמתים, לצד היעדר תמונת מצב עדכנית, עיכבו את הגעת כוחות האוגדה, שנאלצו להשתמש בדרכים חלופיות.
 תרומת הטנק: שליחת טנק צוות 4 מגדוד 77 למרחב הגדר על ידי מפקד פלוגת סופה רס"ן , צמצמה משמעותית את מספר המחבלים שהגיעו לקיבוץ, כאשר צוות הטנק חיסל מעל 100 מחבלים, ובכך הגביל את מספר המחבלים שהגיעו לקיבוץ לעשרות במקום מאות.
 לחימת כיתת הכוננות: כיתת הכוננות, שלא הוכשרה למתקפה בסדר גודל זה, ניהלה לחימה אמיצה שהפחיתה את היקף הפגיעה, בסיוע צוות החירום היישובי, אך פעלה ללא תמיכה צבאית עד 13:30.
 חוסר תמונת מצב: היעדר דיווחים שוטפים מכיתת הכוננות וקשיי תקשורת עם צוות החירום הקשו על צה"ל לייצר תמונת מצב ברורה של המתרחש בקיבוץ.
 תרומת חיל האוויר: תקיפות אוויריות סביב הקיבוץ ודרכי הגישה פגעו בעשרות מחבלים והפחיתו את היקף הפגיעה.

התחקיר הדגיש את גבורת כיתת הכוננות וצוות הטנק, שהפחיתו את ממדי האסון, לצד כשלים מערכתיים בהיערכות ובתגובה למתקפה.

גלריית תמונות

 קישורים חיצוניים 
 מפת הטבח ב־7 באוקטובר – פרויקט גיאו־ויזואלי לייצוג מקיף של הזוועות – מקומות, שמות ותמונות הנרצחים, אתר ייעודי – oct7map.


 הגיבורים של קיבוץ ניר יצחק, כתבה של חדשות 12, 18 באוקטובר 2023





 הערות שוליים 

ניר יצחק
ניר יצחק
קטגוריה:חמאס: פיגועים בטבח שבעה באוקטובר
קטגוריה:ניר יצחק (קיבוץ)
ניר יצחק